บัณฑิตวิทยาลัย มหาวิทยาลัยเกษตรศาสตร์

บัณฑิตวิทยาลัย มหาวิทยาลัยเกษตรศาสตร์ เป็นส่วนราชการที่จัดตั้งตามพระราชกฤษฎีการการแบ่งส่วนราชการของมหาวิทยาลัยเกษตรศาสตร์ มีฐานะเป็นคณะหนึ่งในมหาวิทยาลัยเกษตรศาสตร์ อยู่ภายใต้การบริหารงานของคณบดี มีรองคณบดี และหัวหน้าสำนักงานเลขานุการ ทำหน้าที่รับผิดชอบงานด้านต่าง ๆ โดยมีคณะกรรมการประจำบัณฑิตวิทยาลัยเป็นที่ปรึกษา

 ประวัติ 
สภามหาวิทยาลัยเกษตรศาสตร์ ได้มีมติให้เปิดหลักสูตรปริญญาโทขึ้นเป็นครั้งแรก ในวันอังคารที่ 22 พฤษภาคม พ.ศ. 2499 ทางด้านกสิกรรมและสัตวบาล ในคณะกสิกรรมและสัตวบาล และในวันศุกร์ที่ 2 มิถุนายน พ.ศ. 2504 ได้เปิดหลักสูตรปริญญาโท อีก 2 สาขา คือ สาขาเศรษฐศาสตร์เกษตร และสาขาพัฒนาเศรษฐกิจ ในคณะเศรษฐศาสตร์และสหกรณ์ 

จากการขยายตัวของการศึกษาขั้นบัณฑิตเป็นอย่างมาก ในเดือนสิงหาคม พ.ศ. 2505 มหาวิทยาลัยเกษตรศาสตร์จึงได้แต่งตั้งคณะอนุกรรมการร่างข้อบังคับและร่างพระราชกฤษฎีกาจัดตั้ง บัณฑิตวิทยาลัย โดยมี ศาสตราจารย์ ดร.ประเสริฐ ณ นคร เป็นประธาน และ ดร.สง่า สรรพศรี (ตำแหน่งขณะนั้น) เป็นเลขานุการ ในวันจันทร์ที่ 10 ตุลาคม พ.ศ. 2509 หม่อมหลวง ชูชาติ กำภู อธิการบดีมหาวิทยาลัยเกษตรศาสตร์ ได้มีคำสั่งแต่งตั้งให้ ศาสตราจารย์ ดร. ประเสริฐ ณ นคร รองอธิการบดีฝ่ายวิชาการ รักษาการในตำแหน่งคณบดีบัณฑิตวิทยาลัย ดร.สง่า สรรพศรี อาจารย์เอกคณะวนศาสตร์ ปฏิบัติหน้าที่รองคณบดีบัณฑิตวิทยาลัย และ อาจารย์บุญธรรม จิตต์อนันต์ อาจารย์โท คณะเกษตร ปฏิบัติหน้าที่เลขานุการบัณฑิตวิทยาลัย

งานบัณฑิตศึกษาของมหาวิทยาลัยเกษตรศาสตร์ ได้ขยายตัวอย่างต่อเนื่องและมีการเปิดสอนหลักสูตรระดับบัณฑิตศึกษาในคณะต่าง ๆ เพิ่มมากขึ้นตามลำดับ จนกระทั่งในปี พ.ศ. 2520 จึงได้เริ่มเปิดสอนหลักสูตรดุษฎีบัณฑิต ในสาขาปฐพีวิทยาขึ้นเป็นหลักสูตรแรก

เมื่อเริ่มก่อตั้ง บัณฑิตวิทยาลัยมีสำนักงานอยู่ที่หอประชุมใหญ่ ต่อมาใน วันศุกร์ที่ 14 ตุลาคม พ.ศ. 2520 ได้ย้ายสำนักงานไปยังตึก 3 (ตึกบรรเจิด คติการ) ในปีงบประมาณ พ.ศ. 2543 ศาสตราจารย์ ดร. ธรรมศักดิ์ พงศ์พิชญามาตย์ คณบดีบัณฑิตวิทยาลัย ได้ขออนุมัติการก่อสร้างอาคารสำนักงานหลังใหม่ สูง 9 ชั้น เป็นผลสำเร็จ โดยใช้งบประมาณ 48 ล้านบาท การก่อสร้างได้แล้วเสร็จ ในปี พ.ศ. 2546 และเปิดให้บริการนิสิตบัณฑิตศึกษาและบุคคลทั่วไป นับตั้งแต่วันศุกร์ที่ 10 ตุลาคม พ.ศ. 2546 เป็นต้นมา

 หลักสูตร 
ปัจจุบัน การศึกษาในระดับบัณฑิตศึกษาของมหาวิทยาลัยแบ่งออกเป็นหลักสูตรปกติ หลักสูตรนานาชาติ และโครงการพิเศษ โดยมีหลักสูตรทั้งสิ้น ดังนี้ 
 หลักสูตรดุษฎีบัณฑิต 83 หลักสูตร
 หลักสูตรประกาศนียบัตรบัณฑิตขั้นสูง 1 หลักสูตร
 หลักสูตรมหาบัณฑิต 151 หลักสูตร
 หลักสูตรประกาศนียบัตรบัณฑิต 2 หลักสูตร

โดยมีหลักสูตรโครงการสหวิทยาการระดับบัณฑิตศึกษา ดังนี้
 ระดับปริญญาโท ระดับปริญญาเอกหลักสูตรวิทยาศาสตรมหาบัณฑิต (วท.ม.)
 สาขาวิชาเทคโนโลยีชีวภาพเกษตร
 สาขาวิชาการใช้ที่ดินและการจัดการทรัพยากรธรรมชาติอย่างยั่งยืน
 สาขาวิชาพันธุวิศวกรรมและชีวสารสนเทศหลักสูตรปรัชญาดุษฏีบัณฑิต (ปร.ด.)
 สาขาวิชาเทคโนโลยีชีวภาพเกษตร
 สาขาวิชาการใช้ที่ดินและการจัดการทรัพยากรธรรมชาติอย่างยั่งยืน
 สาขาวิชาพันธุวิศวกรรมและชีวสารสนเทศ

 ทำเนียบคณบดี 
 ทำเนียบคณบดีบัณฑิตวิทยาลัย มหาวิทยาลัยเกษตรศาสตร์ รายนามคณบดี วาระการดำรงตำแหน่ง 1. ศาสตราจารย์ ดร.ประเสริฐ ณ นคร   พ.ศ. 2509 - พ.ศ. 2512   2. ศาสตราจารย์ ดร.สง่า สรรพศรี พ.ศ. 2512 - พ.ศ. 2513 3. ศาสตราจารย์ ดร.บรรเจิด คติการ พ.ศ. 2513 - พ.ศ. 2527   4. ผู้ช่วยศาสตราจารย์ ดร.ยงยุทธ เจียมไชยศรี พ.ศ. 2527 - พ.ศ. 2531   5. รองศาสตราจารย์ ดร.สุรพล อุปดิสสกุล พ.ศ. 2531 - พ.ศ. 2539   6. ศาสตราจารย์ ดร.ธรรมศักดิ์ พงศ์พิชญามาตย์ พ.ศ. 2539 - พ.ศ. 2543 7. ศาสตราจารย์ ดร.ทัศนีย์ อัตตะนันทน์ พ.ศ. 2543 - พ.ศ. 2547 8. รองศาสตราจารย์ วินัย อาจคงหาญ พ.ศ. 2547 - พ.ศ. 2551 9. รองศาสตราจารย์ ดร.กัญจนา ธีระกุล พ.ศ. 2551 - พ.ศ. 2559  10. รองศาสตราจารย์ ดร.สมหวัง ขันตยานุวงศ์ พ.ศ. 2559 - พ.ศ. 2563 11. รองศาสตราจารย์ ดร.ศรีจิตรา เจริญลาภนพรัตน์ พ.ศ. 2563 - พ.ศ. 2567 12. รองศาสตราจารย์ ดร.วีระภาส คุณรัตนสิริ พ.ศ. 2567 - ปัจจุบัน
หมายเหตุ คำนำหน้านามของผู้ดำรงตำแหน่งคณบดี เป็นคำนำหน้านามตามตำแหน่งทางวิชาการในขณะนั้น

 แหล่งข้อมูลอื่น 
 เว็บไซต์อย่างเป็นทางการ
 หลักสูตรระดับบัณฑิตศึกษา 

เกษตรศาสตร์
หมวดหมู่:หน่วยงานในมหาวิทยาลัยเกษตรศาสตร์